宿回峰院寄黄擇中察院
作者：釋道潜
朝代：宋

paragraphs: 秋堂立四壁，物色夜蕭然。
藜床抱孤影，起坐未成眠。
曾飈激高梧，萬動接虛警。
感至情先謝，理冥神預領。
銅壺漏未央，扶杖起彷徨。
方塘溢繁荇，冷月下疏篁。
躑躅步空除，風带褭霜裾。
泯余契幽獨，悵子隔川途。
短短袖中書，明發欲誰寄。
梁上木鯉魚，儻能將此意。
古亦有相思，吾今何所遺。
浩歌望雲水，期子與同歸。